## Odluka o izmjenama i dopunama Odluke o troškovima u postupku bez međunarodnog elementa pred Stalnim izbranim sudištem pri Hrvatskoj gospodarskoj komori

### NN 57/1998 (21.4.1998.), Odluka o izmjenama i dopunama Odluke o troškovima u postupku bez međunarodnog elementa pred Stalnim izbranim sudištem pri Hrvatskoj gospodarskoj komori

# **HRVATSKA GOSPODARSKA KOMORA**

Upravni odbor Hrvatske gospodarske komore na temelju odredbe članka
61., stavka 1. Pravilnika o Stalnom izbranom sudištu pri Hrvatskoj gospodarskoj
komori ("Narodne novine", br. 113/93), na 7. sjednici 16. travnja 1998.
donio je

## **ODLUKU**

### **O IZMJENAMA I DOPUNAMA ODLUKE O TROŠKOVIMA U POSTUPKU BEZ MEĐUNARODNOG ELEMENTA PRED STALNIM IZBRANIM SUDIŠTEM PRI HRVATSKOJ GOSPODARSKOJ KOMORI**

Članak 1.

U Odluci o troškovima u postupku bez međunarodnog elementa pred Stalnim
izbranim sudištem pri Hrvatskoj gospodarskoj komori ("Narodne novine",
br. 57/92) članak 8. mijenja se i glasi:

"Članak 8.

*Tar. br. 1.*

UPISNA TAKSA

Prilikom podnošenja tužbe odnosno protutužbe tužitelj (protutužitelj)
je dužan uplatiti u korist Izbranog sudišta upisnu taksu:

Upisna taksa za provođenje arbitražnog postupka iznosi 2.000 kuna.

Ako u postupku kao suparničari sudjeluju više od dvije stranke, za svaku
dodatnu stranku upisna taksa se povećava za 10 posto.

Tajništvo Izbranog sudišta dostavit će tužbu na odgovor ili poduzeti
neku drugu procesnu radnju tek nakon uplate upisne takse.

Uplaćena upisna taksa ne vraća se.

*Tar. br. 2.*

TROŠKOVI ZA NAGRADE ARBITRIMA

Ako postupak provodi arbitar pojedinac, za provođenje arbitražnog postupka
pred Izbranim sudištem za troškove nagrade arbitra plaća se:

1. u stvarima u kojima vrijednost predmeta spora ne prelazi 10.000 kuna
- iznos od 2.000 kuna;

|  |  |  |  |
| --- | --- | --- | --- |
| Vrijednost predmeta spora (od-do) u  kunama | | Troškovi nagrada arbitara: osnovica (C) i  postotak (D) za svotu iznad (A)-u kunama | |
| od (A)             10.000             50.000           100.000           500.000        1.000.000       10.000.000 | do (B)              50.000            100.000             500.000         1.000.000       10.000.000           na više | osnovica (C)                     2.000                     5.000                     7.500                   19.500                   24.500                   42.500 | % (D)                    7.5                    5                    3                    1                    0.2                    0.05 |

2. u stvarima u kojima vrijednost predmeta spora prelazi 10.000 kuna
- iznos iz sljedeće tabele:

Ako u postupku sudi vijeće, za troškove nagrade arbitrima za predsjednika
arbitražnog vijeća plaća se iznos određen u st. 1. ovoga članka te 50%
od tog iznosa za svakog daljnjeg člana arbitražnog vijeća.

Ako vrijednost predmeta spora nije izražena u kunama, vrijednost u kunama
izračunava se, za svrhe tabele iz stavka 1. ovoga članka, primjenom srednjeg
tečaja iz tečajne liste Hrvatske narodne banke.

Ako stranka plaća predujam u stranim sredstvima plaćanja, protuvrijednost
u tim sredstvima izračunava se primjenom kupovnog tečaja za devize Zagrebačke
banke koji važi na dan uplate.

Troškove postupka mirenja određuje predsjednik Izbranog sudišta u primjerenom
iznosu, u granicama iznosa određenog u stavku 1. ovoga članka.

*Tar. br. 3.*

Ako u arbitražnom postupku bude izdan platni nalog protiv kojega ne
bude podnesen prigovor, tužitelju će se vratiti 50% od uplaćenog iznosa.

Ako tuženik u pismenom odgovoru na tužbu prizna u cijelosti tužbeni
zahtjev tako da se može donijeti odluka na temelju priznanja, tužitelju
će se vratiti 50% od uplaćenog iznosa.

Zaključak o vraćanju iznosa iz prethodnih stavaka donosi tajnik Izbranog
sudišta.

*Tar. br. 4.*

Ako tužitelj povuče tužbu odnosno protutužbu, može mu se, imajući u
vidu tijek postupka koji je prethodio povlačenju, vratiti dio uplaćenog
iznosa, ali ne više od:

1) 80% u slučaju povlačenja tužbe odnosno protutužbe prije održavanja
prvog raspravnog ročišta;

2) 40% u slučaju povlačenja tužbe odnosno protutužbe tijekom prvog raspravnog
ročišta.

Zaključak o vraćanju iznosa iz stavka 1. ovog članka donosi, na prijedlog
tajnika, predsjednik Izbranog sudišta."

Članak 2.

Ova odluka stupa na snagu osmoga dana od dana objave u "Narodnim novinama".

Broj: I-55-72/2-1998.
Zagreb, 16. travnja 1998.

Predsjednik
**Nadan Vidošević,** v. r.

Odluka, NN 57/1998-701
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)